Source: https://justitieoarba.com/2014/07/04/decizia-ccr-de-azi-si-posibila-candidatura-a-lui-klaus-johannis/
Timestamp: 2018-08-17 08:55:21+00:00
Document Index: 39805979

Matched Legal Cases: ['CCR ', 'CCR ', 'CCR ', 'ICCJ ', 'ICCJ ', 'CCR ']

Decizia CCR de azi și posibila candidatură a lui Klaus Johannis – Justiție Oarbă
Acasă › Politica în cuvinte › Decizia CCR de azi și posibila candidatură a lui Klaus Johannis
Nu știu ce probleme reale de incompatibilitatea are Klaus Johannis dar știu că pe rolul ÎCCJ se află un dosar în care acesta se judecă cu Agenția Națională de Integritate după ce Curtea de Apel Alba Iulia a dispus anularea Raportului de evaluare prin care ANI constata ca Johannis se află în incompatibilitate.
ANI susține că Klaus Johannis are calitatea de reprezentant al municipiului în Adunarea Generală a Acționarilor S.C. Apă Canal SA Sibiu, din 5 august 2010 si SC Piețe SA, din 30 aprilie 2009, ceea ce contravine prevederilor legale din legea privind incompatibilităților aleșilor noștri.
La rândul lui Johannis se apără susținând că este vorba despre o confuzie pe care o face ANI. „Exista societatea Piețe, care a fost înființată de noi acum câțiva ani. ANI spune ca sunt incompatibil pentru ca reprezint municipiul Sibiu în Adunarea Generala a Acționarilor, lucru total fals… A doua se referă la Societatea Apă Canal, societate care, după înființarea Asociației de Dezvoltare Intercomunitară (ADI), a devenit operator regional. Toți primarii comunităților care sunt în ADI Apa sunt și reprezentanții comunităților lor în Adunarea Generală a Acționarilor la Apă Canal, care este operator regional, „, explica Johannis, care adăuga ca legea incompatibilităților prevede ca primarul nu poate fi acționar în AGA a unor societăți de interes local, fără a face referire la societățile regionale.
Că ANI sau Klaus Johannis are dreptate numai Înalta Curte de Casație și Justiție o va spune. Procesul însă merită a fi urmărit cu maximă atenție prin prisma proaspetei decizii venită de la CCR care a dat o interpretare controversatei sintagme ”aceeași funcție” din Legea incompatibilităților, statuând că: ” „dispoziţiile art.25 alin.(2) teza a doua din Legea nr. 176/2010 sunt constituţionale în măsura în care sintagma “aceeaşi funcţie” se referă la toate funcţiile eligibile prevăzute de art.1 din aceeaşi lege”.
Cu alte cuvinte, dacă ICCJ admite recursul Agenției Naționale de Integritate în procesul cu Klaus Johannis și anulează sentința Curții de Apel Alba Iulia menținând Raportul ANI privind starea de incompatibilitate a primarului Sibiului, visul lui Klaus Johannis de a deveni președintele României se va stinge mai înainte de a vedea dacă și românii îl vor prin acordarea votului lor. Asta dacă ICCJ se va grăbi să judece dosarul până la prezidențiale. Dacă nu…
‹ Autentificarea acordului de mediere în fața notarului public
Mai e cineva cinstit în țara asta? ›
Etichete:CCR, decizie, ICCJ, incompatibilitate. alegeri prezidențiale, Klaus \Johsnnis
Decizia CCR de azi și posibila candidatură a lui Klaus Johannis | radupopescublog